PRIJEDLOG

Na osnovu člana 64 Zakona o privrednim društvima („Službeni list RCG“, br. 06/02 i „Službeni list CG“, br.17/07, 80/08, 40/10, 36/11 i 40/11), člana 34 i 45 stav 1 tačka 14 Zakona o lokalnoj samoupravi („Sl.list RCG“, br.42/03, 28/04, 75/05, 13/06, „Sl.list CG“, br.88/09, 3/10, 38/12, 57/14, 3/16), člana 13 stav 1 Zakona o komunalnim djelatnostima („Sl.list RCG”, br. 12/95) i člana 31 stav 1 tačka 14 Statuta opštine Tivat („Sl.list RCG- opštinski propisi“, br. 40/04, 26/06 i „Sl.list Crne Gore-opštinski propisi“, br. 12/11, 21/11 i 3/13), Skupština opštine Tivat, na sjednici održanoj dana \_\_\_\_\_2017.godine, donijela je

**O D L U K U**

**O OSNIVANJU DRUŠTVA SA OGRANIČENOM ODGOVORNOŠĆU**

**“ PARKING SERVIS“ TIVAT**

**I OPŠTE ODREDBE**

**Član 1**

Ovom odlukom osniva se Društvo sa ograničenom odgovornošću “Parking servis“ Tivat (u daljem tekstu: Društvo), kao jednočlano društvo, radi obavljanja poslova komunalne djelatnosti uređenja, održavanja, pružanja usluga i korišćenja javnih parkirališta i javnih garaža na području opštine Tivat,a u skladu sa ovom odlukom i statutom društva.

**Član 2**

Izrazi koji se koriste u ovoj Odluci za fizička lica u muškom rodu podrazumijevaju iste izraze u ženskom rodu

**Član 3**

Osnivač društva je opština Tivat, Trg Magnolija br.1, matični broj 02008599 (u daljem tekstu: Osnivač).

Osnivač je jedini vlasnik Društva i raspolaže sa 100% udjela u Društvu.

Društvo se osniva na neodređeno vrijeme.

**Član 4**

Društvo samostalno istupa u pravnom prometu, zaključuje ugovore i obavlja druge poslove u okviru svoje pravne i poslovne sposobnosti.

Društvo odgovara za obaveze prema trećim licima cjelokupnom svojom imovinom.

Osnivač odgovara za obaveze Društva do visine svog uloga.

**II NAZIV I SJEDIŠTE DRUŠTVA**

**Član 5**

Naziv društva je Društvo sa ograničenom odgovornošću "Parking servis" Tivat.

Skraćeni naziv Društva je DOO "Parking servis" Tivat.

**Član 6**

Sjedište Društva je u Tivtu, u ulici \_\_\_\_\_\_\_\_\_\_\_\_\_\_.

**III DJELATNOST DRUŠTVA**

**Član 7**

Šifra djelatnosti 52.21-uslužne djelatnosti u kopnenom saobraćaju što je osnovna djelatnost društva koju čine aktivnosti vezane za rad parkinga i garaža, i to:

- upravljanje javnim parkinzima i garažama,

- vršenje naplate nadoknada i taksi vezanih za korišćenje parking mjesta javnih parkirališta i garaža,

- preduzimanje mjera i aktivnosti na održavanju postojećih parking prostora i javnih garaža kao i na izgradnji novih sadržaja parking prostora i javnih garaža.

Društvo osim djelatnosti iz stava 1, može obavljati i druge djelatnosti koje se utvrđuju Statutom društva.

Djelatnosti iz stava 1 i stava 2 ovog člana su djelatnosti od javnog interesa.

**Član 8**

Pored djelatnosti iz člana 6 ove odluke Društvo obavlja i djelatnosti koje nijesu djelatnosti od javnog interesa, i to:

- održavanje i popravka motornih vozila,

- djelatnost reklamnih agencija,

- iznajmljivanje vlastitih i nevlastitih nekretnina i upravljanje njima,

- ostale lične uslužne djelatnosti.

Za djelatnosti iz prethodnog stava Društvo vodi posebnu knjigovodstvenu evidenciju.

**Član 9**

Društvo obavlja i druge poslove koje služe racionalnijem korišćenju imovine Društva i efikasnijem poslovanju, koji se utvrđuju statutom Društva.

**Član 10**

Društvo obavlja poslove na način kojim se obezbjeđuje stabilnost poslovanja, efikasnost upravljanja i odlučivanja kojima se uspostavljaju poslovni odnosi u okviru tržišnih uslova poslovanja.

**IV OSNOVNI KAPITAL I FINANSIRANJE DRUŠTVA**

**Član 11**

Osnovni kapital Društva predstavljaju novčani ulog u iznosu od \_\_\_\_\_\_\_\_\_\_\_\_\_,kao i nenovčani ulog kojeg čine:\_\_\_\_\_\_\_\_\_\_\_\_\_\_\_\_\_.

Osnovni kapital iz stava 1 ovog člana je imovina Osnivača.

**Član 12**

Finansiranje djelatnosti koje imaju karakter djelatnosti od javnog interesa, obezbjedjuju se iz:

* sredstava ostvarenih pružanjem usluga iz okvira djelatnosti Društva,
* budžeta opštine Tivat,
* donacija,
* drugih izvora u skladu sa zakonom.

Sredstva za obavljanje djelatnosti koje nemaju karakter djelatnosti od javnog interesa, obezbjeđuju se iz sopstvenih prihoda Društva.

**V UPRAVLJANJE DRUŠTVOM**

**Član 13**

Društvom upravlja Osnivač na način i pod uslovima utvrdjenim zakonom, ovom odlukom i statutom Društva.

Organizacija i način rada Društva, utvrđuje se statutom i drugim opštim aktima, u skladu sa Zakonom.

**Član 14**

Osnivač Društva:

- daje saglasnost na Statut Društva

- odlučuje o statusnim promjenama (promjeni oblika,restrukturiranju, dobrovoljnoj

likvidaciji i sl.)

- odlučuje o povećanju i smanjenju kapitala Društva,

- imenuje i razrješava članove odbora direktora,

- imenuje i razrješava izvršnog direktora Društva,

- daje saglasnost na godišnji program rada i finansijski plan Društva,

- razmatra i usvaja godišnji izvještaj o radu i finansijskom poslovanju

Društva,

- donosi odluke o raspodjeli dobiti i načinu pokrića gubitaka,

- bira nezavisnog revizora,

- daje saglasnost na cjenovnik usluga koji utvrdjuje Odbor direktora,

- daje saglasnost na promjenu djelatnosti Društva.

**Član 15**

Organi Društva su Odbor direktora i Izvršni direktor.

**Član 16**

Odbor direktora je organ upravljanja Društva.

Članovi odbora direktora vrše svoju funkciju u interesu Društva i postupaju sa pažnjom dobrog privrednika i u svom radu ne mogu zastupati interese trećih lica.

**Član 17**

Odbor direktora ima 3 (tri) člana.

Uslovi za izbor člana odbora direktora utvrđuju se statutom Društva.

Odbor direktora punovažno zasijeda i donosi odluke većinom ukupnog broja članova Odbora.

**Član 18**

Članovi Odbora direktora imenuju se na period od četiri godine uz mogućnost ponovnog imenovanja.

**Član 19**

Odbor direktora u funkciji upravljanja vrši sve obaveze u skladu sa zakonom i statutom društva, a naročito:

- donosi Statut društva uz saglasnost osnivača,

* donosi opšta akta Društva u skladu sa zakonom, osim akata koje donosi osnivač,
* utvrđuje poslovnu politiku Društva i donosi akta za njeno izvršavanje,
* usvaja godišnji program rada Društva,
* usvaja planove i programe iz oblasti za koje je Društvo osnovano,
* usvaja godišnji finansijski iskaz i izvještaj o radu Društva,
* predlaže Osnivaču smanjenje i povećanje osnovnog kapitala,
* predlaže Osnivaču raspodjelu dobiti i pokriće gubitaka,
* utvrđuje cjenovnik usluga, i
* vrši i druge poslove utvrđene zakonom, ovom odlukom i statutom.

**Član 20**

Izvršni direktor je organ rukovođenja Društva.

Izvršnog direktora imenuje Skupština opštine, nakon sprovedenog postupka javnog oglašavanja.

Postupak javnog oglašavanja u ime Osnivača sprovodi Odbor direktora.

**Član 21**

Mandat izvršnog direktora traje četiri godine uz mogućnost ponovnog imenovanja.

Uslovi za izbor izvršnog direktora utvrdjuju se statutom Društva.

**Član 22**

Izvršni direktor odgovara za zakonitost, ekonomičnost i efikasnost rada Društva, Odboru direktora i Osnivaču.

**Član 23**

Izvršni direktor:

* organizuje i vodi poslovanje Društva,
* zastupa i predstavlja Društvo,
* odgovara za zakonitost rada Društva,
* izvršava odluke odbora direktora,
* predlaže akte koje donosi odbor direktora i odgovoran je za sprovođenje odluka i drugih akata odbora direktora,

- odlučuje o pravima, obavezama i odgovornostima zaposlenih u skladu sa zakonom,

- odlučuje o drugim pitanjima vezanim za tekući rad i poslovanje Društva, u skladu sa

ovom odlukom, statutom i drugim propisima.

**VI PRESTANAK DRUŠTVA**

**Član 24**

Društvo prestaje u slučajevima i pod uslovima propisanim zakonom.

**VII NADZOR**

**Član 25**

Nadzor nad radom Društva vrši Sekretarijat za komunalne poslove i saobraćaj opštine Tivat.

Organ za sprovođenje nadzora, dužan je da o uočenim nedostacima u radu Društva, odmah obavijesti Osnivača.

U slučaju poremećaja u radu Društva, Osnivač može preduzeti mjere kojima će obezbijediti uslove za nesmetano funkcionisanje rad i poslovanja u skladu sa važećim propisima.

**VIII PRELAZNE I ZAVRŠNE ODREDBE**

**Član 26**

Imenovanje odbora direktora Društva u skladu sa ovom odlukom izvršit će se u roku od 30 dana od dana stupanja na snagu ove odluke.

Statut Društva donijet će se u roku od 45 dana od dana stupanja na snagu ove odluke**.**

Izvršni direktor Društva imenovat će se u roku od 90 dana od dana stupanja na snagu ove odluke.

**Član 27**

Danom registracije u Centralni registar privrednih subjekata u Podgorici Društvo stiče svojstvo pravnog lica.

**Član 28**

Ova Odluka stupa na snagu osmog dana od dana objavljivanja u „Službenom listu Crne Gore-opštinski propisi“.

Broj: \_\_\_\_\_\_\_\_\_\_\_\_

Tivat, \_\_\_\_\_\_\_\_\_2017.godine

SKUPŠTINA OPŠTINE TIVAT

PREDSJEDNIK

IVAN NOVOSEL

O B R A Z L O Ž E NJ E

I PRAVNI OSNOV ZA DONOŠENJE ODLUKE

Pravni osnov za donošenje Predloga Odluke sadržan je u članu 64 Zakona o privrednim društvima, kojim je propisano da :“Društvo sa ograničenom odgovornošću mogu osnovati fizička ili pravna lica, ulaganjem novčanih ili nenovčanih sredstava u društvo radi ostvarivanja dobiti, a njegovi osnivači odgovaraju za obaveze društva do iznosa svojih uloga. Ulozi osnivača čine početni kapital društva”.

Članom 34 Zakona o lokalnoj samoupravi propisano je da, radi obezbjeđivanja vršenja poslova od neposrednog interesa za lokalno stanovništvo opština osniva javne službe , dok je članom 45 stav 1 tačka 14 istog Zakona propisano da Opština osniva javne službe.

Član13 stav 1 Zakona o komunalnim djelatnostima propisuje da „komunalne djelatnosti obavlja javno preduzeće za obavljanje komunalne djelatnosti, drugo preduzeće ili preduzetnik, zavisno od prirode komunalne djelatnosti i uslova i potreba jedinica lokalne samouprave, u skladu sa zakonom”.

Članom 31 stav 1 tačka 14 Statuta opštine Tivat,propisano je da Skupština Opštine osniva javne službe, organe i organizacije za obavljanje poslova iz okvira nadležnosti Opštine.

II RAZLOZI ZA DONOŠENJE ODLUKE

Jedan od najvecih saobracajnih problema u gradskoj zoni Tivta je problem obezbjeđenja parking prostora. Za rješavanje ovog problema koji zahtjeva stručan organizovan i planski pristup zainteresovani su svi učesnici na čelu sa lokalnom samoupravom.

Znači, u cilju poboljšavanja uslova parkiranja, odnosno rješavanja problema stacionarnog saobraćaja i uvođenja komunalnog reda u ovoj oblasti, predlaže se da se uspostavi sistem gazdovanja javnim površinama na održivoj ekonomskoj osnovi.

Takođe, odredbama člana 2 stav 1 tacka11 Zakona o komunalnim djelatnostima, održavanje prostora za parkiranje i pružanje usluga na njima, propisano je kao vid komunalne djelatnosti, pa je opština Tivat dužna da u skladu sa Zakonom o lokalnoj samoupravi ( član 32 stav1 tacka 1), obezbjedi uslove za obavljanje i razvoj komunalnih djelatnosti.

III SADRZAJ ODLUKE

Predložena odluka je koncipirana tako da ima VII poglavlja.

Poglavlje I : Opšte odredbe, propisuje se osnivanje društva sa ograničenom odgovornošću “ Parking servis “ Tivat, kao i osnivač društva, vrijeme osnivanja i način poslovanja.

Poglavlje II : Naziv i sjedište društva, propisan je naziv i sjedište društva.

Poglavlje III : Djelatnost Društva, propisani su poslovi komunalne djelatnosti koji se povjeravaju ovom društvu, nadalje propisano je da su poslovi iz osnovne djelatnosti od javnog intresa, kao i da drustvo moze obavljati i djelatnosti koje nijesu od javnog interesa, a koje se utvrđuju statutom Društva. Propisano je da društvo obavezno vodi knjigovodstvenu evidenciju.

Poglavlje IV : Osnovni kapital i finansiranje Društva, propisano je sta čini osnovni kapital Društva.

Poglavlje V : Upravljanje društvom, propisani su organi društva , način izbora i imenovanja, nadležnosti, kao i trajanje mandata članovima odbora direktora i izvršnog direktora.

Poglavlje VI : Prestanak društva, propisano je da društvo prestaje u slučajevima i pod uslovima propisanim zakonom.

Poglavlje VII: Definiše pitanje nadzora na radom Društva

Poglavlje VII : Prelazne i završne odredbe, utvrđeni su rokovi u kojima će se donijeti statut Društva kao i izvršiti imenovanje Odbora direktora i Izvršnog direktora.

Naime, predloženim rješenjem stvaraju se uslovi da se u zakonom ostavljenom roku donese Statut Društva i stvore uslovi za nesmetan upis u Centralni registar privrednih subjekata.

Imajući u vidu naprijed izloženo, predlažemo odbornicima Skupštine opštine Tivat ovu Odluku na usvajanje.

Obrađivač Predlagač,

Sekretarijat za komunalne poslove i saobraćaj Predsjednica Opštine